अहमदाबाद मे आयोजित अन्तर्राष्ट्रीय मिथिला महोत्सव केर अत्यन्त महत्वपूर्ण भाग - उद्यमी शिखर सम्मेलन मे कतेक रास विज्ञ मैथिल महापुरुष सब भाग लेलनि आर उपस्थित सभासद (उद्यमी-विमर्शी-आमजन) केँ अपन महत्वपूर्ण विचार सँ उद्यमशीलताक दिशा मे आगू बढबाक प्रेरणा देलनि। एहि विज्ञजनक सूची मे एक गोट नाम छलाह अजय ठाकुर - ओ २५ वर्ष सँ कैपिटल मार्केट मे अपन योगदान दैत आबि रहला अछि। बम्बई स्टौक एक्सचेन्ज द्वारा स्थापित एसएमई (BSE SME - Bombay Stock Exchange - Small & Medium Enterprises) - लघु तथा मझौला उद्यम केँ नियमन करैत इक्विटी कैपिटल बढेबाक अवसर प्रदान करैछ - ताहि महत्वपूर्ण संस्थानक एक निदेशक (डायरेक्टर) अजय ठाकुर अपन वक्तव्य मे उद्यमी लेल बीएसई एसएमई मे सूचीकृत होयबाक तरीका आ लाभ पर व्याख्यान देलनि।
 मिथिला मे उद्यमशीलताक क्षेत्र मे कमजोरी केँ इंगित करैत अजय ठाकुर कहैत छथि जे एतय फाइनेन्सियल लिटरेसी केर कमी देखल जाइछ। स्वयं केर संज्ञाम मे एखन धरि कुल १६०० सेमिनार बीएसई-एसएमई द्वारा कयल गेल जाहि मे गुजरात मे १०० सेमिनार केर आयोजन भेल ततहि बिहार मे सिर्फ १० सेमिनार भऽ सकल अछि। अपन अनुभव मे कुल २८०० स्माल आ मिडियम एन्ट्रीप्रेन्योर सँ भेंट हेबाक बात सेहो ओ कहलनि। एसएमई मे सूचीकृत होयबाक लेल टोटल कैपिटल ३ करोड़ होयत तऽ एसएमई मे स्वयं केँ लिस्ट करा सकैत छी। लिस्टिंग कियैक करब - एकर कि लाभ छैक - *इक्विटी देखाकय खुला बाजार सँ पैसा लय सकैत छी। *सूचीकृत भेलाक बादे पूरा दुनिया जानि जाइत अछि अहाँ केँ - तखनहि पैसा लगबैत अछि लोक। *ब्रान्डिंग होइत छैक, एडवर्टाइजमेन्ट होइत छैक। *इक्विटी करेन्सी मे कन्वर्ट भऽ जाइत छैक। *आरबीआई द्वारा धारक केँ नोट बराबर रकम अदा करबाक वचन दैत छैक, लेकिन इक्विटी केर शेयर मूल्य बढि गेल तऽ बेसी भेटत, आर जँ घटियो गेल त कोनो बात नहि।
 हरिः हरः! ! 